text: Rijkaard guanya a Flores | FCBarcelona.cat
  Rijkaard guanya a Flores
  El partit d'aquest diumenge entre el Nàstic i el Barça serà el tercer enfrontament que viuran Paco Flores i Rijkaard des de la banqueta. Fins ara, el tècnic blaugrana ha sortit victoriós en els dos darreres precedents i, a més, per idèntic resultat.
  El primer cop que es van enfrontar Paco Flores i Frank Rijkaard va ser la temporada 2003-04 quan el Saragossa va visitar el Camp Nou en el partit de la 19a. jornada de Lliga. Paco Flores dirigia l'equip aragonès per segona temporada consecutiva després d'haver aconseguit l'ascens a Primera. El Barça va guanyar clarament per 3-0, amb gols de Saviola, Ronaldinho, de penal, i Xavi. Aquella derrota va deixar al Saragossa en zona de descens i Paco Flores va ser rellevat en la següent jornada per Víctor Muñoz.
  L'últim precedent entre Flores i Rijkaard va ser aquesta mateixa temporada amb la visita del Gimnàstic al Camp Nou i també en la 19a. jornada de Lliga. Curiosament, el Barça també va guanyar per idèntic marcador, 3-0 tot i que l'equip tarragoní va oposar molta resistència. Saviola, Giuly i Iniesta van ser els golejadors blaugranes. Gràcies a aquella victòria, el Barça finalitzava la primera volta com a líder i amb el títol honorífic de Campió d'hivern
  Flores i el Barça
  Des que Paco Flores debutés com entrenador a la Primera Divisió la temporada 1996-97, l'actual tècnic del Gimnàstic s'ha enfrontat al Barça en set ocasions, cinc d'elles a la banqueta de l'Espanyol, club on va començar la seva trajectòria com a tècnic. Amb l'entitat blanc-i-blava, Flores va aconseguir la seva única victòria contra el Barça. Va ser la temporada 2001-02 i l'Espanyol guanyava per 2-0 al Barça entrenat per Carles Rexach. En els altres sis enfrontaments contra el Barça, Paco Flores ha tingut un bagatge de quatre derrotes i dos empats.